Tízezres átlagnézőszám,két Eb vagy vb-részvétel a tervekben
2011. március 3., Csütörtök 12:03
A tízezres átlagnézőszám elérése az NB I-ben, a válogatott részvétele két világtornán vagy éppen évente két klub főtáblára jutása a nemzetközi kupasorozatokban - többek között e célkitűzéseket tartalmazza a Magyar Labdarúgó Szövetség 2020-ig szóló stratégiai terve.
A Papp László Budapest Sportarénában hétfőn rendezett futballfórum után az MLSZ által nyilvánosságra hozott 45 oldalas dokumentum szerint tavaly 2800 volt az élvonalbeli meccsek átlagnézőszáma, idénre 3000 a célszám, ennek pedig évente 1000-rel kellene nőnie, így 2018-ra érné el a kívánt 10 ezret. A válogatott meccsei tavaly átlagosan 8000 szurkolót vonzottak, ezt 2018-ra 25.000-re tornázná fel a szövetség. A regisztrált labdarúgók számát a tervezet szerint 85.000-ről 160.000-re kell növelni, ezen belül a jelenlegi 1400 női labdarúgó számát 10.000-re.
Ami a válogatottat illeti: a világranglistán a legjobb 30 közé kerülés a cél 2018-ra, s a 2020-ig sorra kerülő öt világversenyből (3 Európa-, 2 világbajnokság) kettőre kellene kijutni. A klubcsapatoknál is markáns előrelépési elképzelést rögzít az MLSZ: a várakozások szerint a 2012-2014-es időszakban évente egy csapatnak a főtáblán kell szerepelnie, 2015-től már kettőnek, s ebből egyiknek a tavaszi folytatást is meg kell élnie.
A többi nemzeti együttessel szemben is megfogalmazott elvárásokat a stratégia: a női, a futsal- és a strandlabdarúgó-válogatottnak tízéves periódusban a világversenyek felére kéne kijutnia. Az utánpótlás-válogatottakkal kapcsolatban az a célkitűzés, hogy a nemzetközi események felén ott legyenek, s négyévente azokon dobogós helyezést érjenek el. A programban szerepel, hogy 2015 és 2020 között Magyarország otthont adna U21-es Európa-bajnokságnak.
Az infrastrukturális fejlesztések során mintegy 800-1000 pálya felépítése-felújítása szerepel a tervek között. Ennek része a pályavilágítási és öltözőépítési program, a panelházak szomszédságában lévő pályák felújítása, illetve az iskolák betonos udvari sportpályáinak műfüvesítése.
Csányi Sándor MLSZ-elnök a futballfórumon mondott záróbeszédében úgy fogalmazott: 2020-ig 238 milliárd forint kerül a magyar labdarúgásba. Ebből 106,46 milliárd költségvetési támogatás lenne a 2011 és 2014 közötti időszakra, amiből stadionok fejlesztését, építését és üzemeltetését finanszíroznák. A 2020-ig terjedő pénzügyi tervezetből kitűnik, hogy az MLSZ a jelenlegihez képest (1,26 milliárd) megduplázná saját bevételeit (2017-re 3 milliárd a terv) és a válogatott közvetítési jogaiból befolyó összeget (2010-ben 0,63 milliárd), de növekedéssel számol az élvonalbeli bajnokság közvetítési jogdíjait illetően is. Utóbbi tavaly 1,4 milliárd volt, 2018-ban pedig már 2,2 milliárd lenne.